b'\n_START_ARTICLE_\nVenda (folkegruppe)\n_START_PARAGRAPH_\nVenda er en folkegruppe fra Limpopoprovinsen i S\xc3\xb8r-Afrika, som skiller seg ut fra kulturene Sotho og Nguni. Folkegruppen har en fascinerende tradisjon og historie som er gjenfortalt gjennom legender og sagn. Venda-folket er geografisk tilknyttet omr\xc3\xa5det mellom Soutpansberg og Limpopo-elven, og dette omr\xc3\xa5det er blant de mest varierte i verden n\xc3\xa5r det gjelder natur og geologi, pluss at det har en rik arkeologisk og kulturell historie.\n_START_SECTION_\nHistorie\n_START_PARAGRAPH_\nDagens Venda-folk kan i hovedsak deles inn i to store grupper, nemlig den vestlige gruppen (hovedsakelig av Singo-opphav og avstamning fra tilhengerne av Mphephu, Sinthumule og Kutama) og den \xc3\xb8stlige gruppen (avstamning av tilhengerne av Lwamande, Rambuda, Tshivhase og Mhapuli). De opprinnelige folkegruppene som idag utgj\xc3\xb8r Venda-folket er BaLea, Ngona, Mbedzi, Lembethu, Ndau og Thwamamba. De to sistnevnte grupper er sannsynligvis av Karanga-opphav, mens Ngona, Mbedzi en Lembethu muligens er avstamninger av Sotho-befolkningen som opprinnelig bodde i omr\xc3\xa5det._NEWLINE_BaLea er ogs\xc3\xa5 kjent som Vha ha Musina, og er knyttet til utvinning av jern og kobber p\xc3\xa5 Phalaborwa og Messina (Musina betyr "kobber"). Deres f\xc3\xb8rste bosettinger etter migreringen til Limpopo-provinsen, var i Nzhelele-dalen hvor ruinene av landsbyen Dzata fortsatt er synlige. Deres legendariske h\xc3\xb8vding, Thoho-ya-Ndou (Elefanth\xc3\xb8vdingen), hersket om dette store omr\xc3\xa5det.\n_START_SECTION_\nI dag\n_START_PARAGRAPH_\nDagens Venda-folk snakker et spr\xc3\xa5k som er en sammensmelting av Sotho og Karanga. De har opprettholdt mange av sine gamle tradisjoner, og det er et klart skille mellom kongelige og vanlige borgere. De har en dyptg\xc3\xa5ende religi\xc3\xb8s kultur, og mange av tradisjonene herfra er av spirituell karakter og som uttrykkes gjennom seremonier med dans, treskj\xc3\xa6ringer og dekorert keramikk. Rituelle gjenstander som totempeler og trommer, samt en hellig skog minner om en kultur som er like levende som den har v\xc3\xa6rt gjennom \xc3\xa5rhundrer.'